钦定古今图书集成/明伦汇编/宫闱典/第091卷 > 卫国文懿公主 下嫁韦保衡
## 钦定古今图书集成/明伦汇编/宫闱典/第091卷 > 卫国文懿公主 下嫁韦保衡

按《唐书公主列传》：“懿宗八女卫国文懿公主，郭淑妃
所生，始封同昌，下嫁韦保衡，咸通十年薨。帝既素所
爱，自制挽歌，群臣毕和。又许百官祭以金贝寓车𫷷
服，火之，民争取煨以汰宝。及葬，帝与妃坐延兴门，哭
以过柩，仗卫弥数十里，冶金为俑，怪宝千计，实墓中，
与乳保同葬。追封及谥。”

按苏鹗《同昌公主传》：“咸通九年，同昌公主出，降宅于
广化里，锡钱五百万贯，仍罄内库宝货以实其宅，而
房栊户牖无不以众宝饰之。更以金银为井阑、药臼、
食柜、水槽、铛釜盆瓮之属，仍缕金为笊篱箕筐，制水
精火齐琉璃玳瑁等床，悉支以金龟银堑，更琢五色
玉为器什，合百宝为圆案，更赐金麦银粟共数斛。”此
皆太宗朝条支国所献也。堂中设连珠之帐，续真珠
以成也。却寒帘类玳瑁斑，有紫色，云却寒之鸟骨所
为也，则未知出在何国。更有鹧鸪枕、翡翠匣、神丝绣
被，其枕以七宝合为鹧鸪匣，为翡翠毛羽，神丝绣被，
三千鸳鸯，仍间以奇花异叶，则精巧瑰丽，可得而知
矣。其上缀以灵粟之珠，如粟粒，五色辉焕。更带蠲忿
犀如意玉，其犀圆如弹丸，入土不朽烂，带之令人蠲
忿怒。如意玉类桃实，上有七孔，云通明之象。更有琴
瑟幕纹布巾，火蚕绵、九玉钗。其幕色如琴瑟，阔三丈，
长一百尺，轻明虚薄，无以为比。向空张之，则疏朗之
纹，如碧丝之贯其珠，虽大雨暴降，不能湿漏，云以蛟
人瑞香膏所傅故也。纹布即手巾也。洁白如雪，光软
拭水不濡，用之弥年，亦未尝生垢腻。二物称得鬼谷
国火蚕绵，云出火洲。絮衣一袭，用之一两，稍过度，则
熇蒸之气不可近云。九玉钗，上刻九鸾，皆九色，其上
有字曰玉儿，工巧妙丽，殆非人制。有得于金陵者，因
以献公主，酬之甚厚。一日昼寝，梦绛衣奴致语云：“南
齐潘淑妃取九鸾钗。”及觉，具以梦中之言言于左右。
公主薨，其钗亦亡其处。韦氏异其事，遂以实话于门
人。或曰：“玉儿即潘妃小字。”逮诸珍异，不可具载。汉至
唐，公主出降之盛，未之有也。公主乘七宝步辇，四面
缀五色玉香囊，囊中贮辟邪香、瑞麐香、金凤香，此皆
异国献也。仍杂以龙脑金屑，则镂水晶、马脑、辟尘犀
为龙凤花，其上仍络真珠玳瑁，更以金丝为流苏，雕
轻玉为浮动。每一出游，则所过芬香，街巷晶照，看者
眩惑其目。是时某中贵人买酒于广化旗亭，忽相谓
曰：“坐来香气，何太异也？”同席曰：“岂非龙脑耶？”曰：“非也。”
余幼给事于嫔妃宫，故常闻此，未知今日自何而致？
因顾问当垆者云：“公主步辇夫以锦衣换酒于此。”中贵人共请视之，益叹其异。上每赐御馔汤药，则道路
之使相属。其馔有消灵炙、红虬脯，其酒则有凝露浆、
桂花酝，其茶则绿花紫英之号。消灵炙，一羊之肉，取
之四两，虽经暑毒，终不臭败。红虬脯非虬也，但列于
盘中，虬健如红丝，高一丈，以箸抑之，无三数分撒，即
复其故。迨诸品味，人莫能识，而公主家人餍饫如里
中糠秕。一日，大会韦氏之族于广化里，玉馔俱陈，暑
气将甚，公主命取澄水帛以蘸之，挂于南轩，满座则
皆思挟纩。澄水帛长八九尺，似布轻细，明薄可鉴，云
其中有龙涎，故能消暑也。韦氏诸宗好为叶子戏，夜
则公主以红琉璃盘盛夜光珠，令僧祁捧立堂中，而
光明如昼焉。公主始有疾，召术士来賨为灯法，乃以
香蜡烛遗之。来氏之邻人，觉香气异常，或诣门诘其
故，賨则具以事对。其烛方二寸，其上被五彩文，卷而
爇之，竟夕不尽，郁烈之气，可闻于百步。馀烟出其上，
即成楼阁台殿之状。或云烛中有蜃脂也。公主疾既
甚，医者欲难药饵，奏云：“得红蜜白猿膏，食之可愈。”上
令访内库，得红蜜数石，本兜离国所贡；白猿膏数瓮，
本南海所献也。虽日加饵，终无其验。公主薨，上哀痛
甚，遂自制《挽歌词》，令百官继和。及庭祭日，百司与内
官皆用金玉饰车舆服玩，以焚于韦氏庭。韦家争取
灰以择金珤。及葬于东郊，上与淑妃御延兴门，出内
库金玉、驼、马、凤凰、麒麟，各高数尺以为仪。其衣服玩
具，与人无异，一物以上皆至一百二十舁。刻木为楼
殿，龙凤花木人畜之象者，不可胜计。以绛罗裙绣络，
金银瑟瑟为帐幕者千队。结为幢节伞盖，弥街翳日，
旌旗舁佩卤簿，率多加等以赐紫尼及女道士为侍
从。引翼则焚昇霄灵芝香，而击归天紫金之碧磬，繁
华辉焕，殆馀二十里。上赐酒一斗斛饼，啖三十骆驼，
各径阔二尺，饲役夫也。京城士庶罢业，来观者流汗
相属，惟恐居后。及灵卤过延兴门，上与淑妃恸哭，中
外闻者，无不伤痛。同日葬乳母，上更作《祭乳母文》，词
质而意切，人多传写。是后，上日夕惴心挂意。李可及
《叹追百年曲》，声辞怨切，听之莫不泪下。更教数千人
作《叹百年》队，取内库珍宝雕成手饰，画八百匹官绫，
作鱼龙波纹，以为地衣而舞，一舞珠翠满地。可及官
历大将军，赏赐盈万，盛无状。左军容使西门季元素
梗直，乃谓可及曰：“尔恣巧媚，以惑天子，族无日矣！”可
及恃宠，未尝改作。可及善啭喉舌，于天子前弄眼作
头脑，连声著词，唱杂《声曲》，须臾则百数不休。是时京
城不调，少年相效，谓之拍弹。一日，可及乞假为子娶
妇。上曰：“即令送酒面，以助汝嘉礼。”可及归至舍，见一
中贵人监二银盒，各高二尺馀，宣赐，可及始谓之酒，
及封启，皆实中也。上赐可及银麒麟，高数尺。可及取
官库车载归私第。西门季元曰：“今日受赐，吏用官车，
它日破家，亦须辇还内府，不道受赏，徒劳牛足。”后果
流可及于岭表，旧赐珍玩，悉皆进纳。君子谓季元有
先见。

按《旧唐书韦保衡传》：“韦保衡者，字蕴用，京兆人。祖元
贞，父悫，皆进士登第。悫字端士，太和初登第，后累佐
使府，入朝亟历台阁。大中四年，拜礼部侍郎。五年选
士，颇得名人。载领方镇节度，卒。保衡，咸通五年登进
士第，累拜起居郎。十年正月，尚懿宗女同昌公主。公
主郭淑妃所生，妃有宠，出降之日，倾宫中珍玩以为”
赠送之资。寻以保衡为翰林学士，转郎中，正拜中书
舍人、兵部侍郎承旨。不期年，以本官平章事。保衡恃
恩权，素所不悦者，必加排斥。王铎贡举之师，萧遘同
门生，以素薄其为人，皆摈斥之。以杨收、路岩在中书
不加礼接，媒孽逐之。自起居郎至宰相，二年之间，阶
至特进、扶风县开国侯，食邑二千户、集贤殿大学士。
十一年八月，公主薨，自后恩礼渐薄。咸通末，淮、徐盗
起，素所怨者发其阴事，保衡竟得罪赐死。